答王及之賢良見寄
作者：慕容彥逢
朝代：宋

paragraphs: 公圭侯印人所優，利鎖名韁吾所羞。
耿耿有懷非隠憂，思得佳士從之游。
今年折腰來佐縣，辭采接君心自見。
懷刺過尋不問程，剝啄扣關諧所願。
誰云白首交如新，傾蓋相逢如故人。
囊中製作絕倫類，和璧隋珠無足珍。
心醉歸來書文室，却怪前宵夢椽筆。
至音寂寞知者稀，安得論文永足日。
可嗟吏道事奔馳，信信不見元紫芝。
胸襟不復憂鄙吝，圓緘寄我愁霖詩。
得詩三復雲牋卷，喜氣填膺光滿面。
一首能輕萬戶侯，綠髮幸交三語掾。
我今爾耳何爲哉，汗漫如君心自灰。
爲君挹盡雙溪水，不發纖塵污兩耳。